作者:翁元龍
標題:瑞龍吟
內容:清明近。還是遞趲東風，做成花訊。芳時一刻千金，半晴半雨、酬春未準。雁歸盡。離字向人欲寫，暗雲難認。西園猛憶逢迎，翠紈障面，花間笑隱。曲徑池蓮平砌，絳裙曾與，濯香湔粉。無奈燕幕鶯簾，輕負嬌俊。青榆巷陌，蹋馬紅成寸。十年夢、鞦韆弔影，襪羅塵褪。事往憑誰問。晝長病酒添新恨。煙冷斜陽緊。山黛遠、曲曲闌干憑損。柳絲萬尺，不如輕鬢。